Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/ 01, 60/01, 129/05, 109/07, 125/08, 36/09, 36/09, 150/11, 144/ 12, 19/13, 137/15, 123/17, 98/19 i 144/20) Općinsko vijeće Općine Jelenje, na 14. sjednici održanoj 6. srpnja 2023. donosi

**STATUT OPĆINE JELENJE**

**I. OPĆE ODREDBE**

**Članak 1.**

Ovim Statutom se podrobnije uređuje samoupravni djelokrug Općine Jelenje (u daljnjem tekstu: Općina), njezina obilježja, javna priznanja, suradnja s drugim jedinicama lokalne i područne (regionalne) samouprave, ustrojstvo, ovlasti i način rada tijela Općine, način obavljanja poslova, oblici konzultiranja građana, provođenje referenduma u pitanjima iz djelokruga, mjesna samouprava, ustrojstvo i rad javnih službi te druga pitanja od važnosti za ostvarivanje prava i obveza.

**Članak 2.**

Izrazi u ovom Statutu koji imaju rodno značenje odnose se jednako na muški i ženski rod.

**Članak 3.**

Općina je jedinica lokalne samouprave.

Naziv i područje Općine uređeni su posebnim zakonom.

Granice Općine mogu se mijenjati na način i po postupku propisanim posebnim zakonom.

Utvrđuje se da je Općina Jelenje zahtjevom KLASA: 015-01/98-02/01, URBROJ: 2170-04-98-1 od 26. ožujka 1998. pokrenula postupak radi promjene granice između Općine Jelenje i Općine Čavle, koji zahtjev je odbijen Odlukom Povjerenstva Vlade Republike Hrvatske za granice jedinica lokalne samouprave KLASA: 015-01/95-01/157, URBROJ: 515-04-1/2-03-53 od 20. listopada 2003. Na navedenu Odluku Općina Jelenje je 18. studenog 2003. uložila prigovor o kojem nije odlučeno

**Članak 4.**

Općina je pravna osoba.

Sjedište Općine je u Dražicama, Dražičkih boraca 64.

**II. OBILJEŽJA OPĆINE**

**Članak 5.**

Obilježja Općine su grb, zastava, svečana zastava i svečana pjesma.

Obilježjima iz stavka 1. ovog članka predstavlja se Općina i izražava pripadnost Općini.

Opis, uporaba, čuvanje i zaštita uporabe obilježja utvrđuju se posebnom odlukom općinskog vijeća.

Na temelju odluke iz stavka 3. ovog članka općinski načelnik može odobriti uporabu obilježja Općine, pravnim osobama radi promicanja interesa Općine.

**Članak 6.**

Svečana pjesma Općine je pjesma „Grobinšćino naša“, autor teksta je Stanislav Radetić, a glazbe Josip Kaplan.

**Članak 7.**

Dan Općine je 29. rujna, dan Svetog Mihovila, zaštitnika Općine.

**III. JAVNA PRIZNANJA**

**Članak 8.**

Općina dodjeljuje javna priznanja za iznimna dostignuća i doprinos od posebnog značenja za razvitak i ugled Općine, a naročito za uspjehe u unapređivanju gospodarstva, znanosti, prosvjete, kulture, športa, tehničke kulture, zdravstva i socijalne skrbi, ljudskih prava, zaštite i unapređivanja prirodnog okoliša te drugih javnih djelatnosti i poticanja aktivnosti koje su tome usmjerene.

**Članak 9.**

Javna priznanja Općine su:

1. Počasni građanin Općine Jelenje

2. Nagrada pojedincu za životno djelo

3. Nagrada pojedincu za uspjehe u prethodnoj godini

4. Nagrada kolektivu za doprinos razvoju Općine Jelenje

5. Nagrada za najuređeniju okućnicu na području općine Jelenje

6. Nagrada najboljem učeniku Osnovne škole Jelenje – Dražice

7. Nagrada najboljem srednjoškolcu s područja općine Jelenje

8. Nagrada najboljem studentu preddiplomskog studija s područja općine Jelenje

9. Nagrada najboljem studentu diplomskog studija s područja općine Jelenje

10. Nagrada najuspješnijem sportašu s područja općine Jelenje

11. Nagrada najuspješnijoj sportašici s područja općine Jelenje

12. Nagrada najuspješnijoj muškoj sportskoj ekipi s područja općine Jelenje

13. Nagrada najuspješnijoj ženskoj sportskoj ekipi s područja općine Jelenje

14. Nagrada najuspješnijem sportskom djelatniku s područja općine Jelenje

15. Zahvale

**Članak 10.**

Vrste javnih priznanja, uvjeti i postupak za njihovo dodjeljivanje utvrđuju se posebnom odlukom općinskog vijeća.

**IV. SURADNJA S DRUGIM JEDINICAMA LOKALNE I PODRUČNE (REGIONALNE) SAMOUPRAVE**

**Članak 11.**

Ostvarujući zajednički interes u unapređivanju gospodarskog, društvenog i kulturnog razvitka, Općina uspostavlja i održava suradnju s jedinicama lokalne i područne (regionalne) samouprave u Republici Hrvatskoj, kao s odgovarajućim lokalnim i regionalnim jedinicama drugih država, u skladu sa zakonom i međunarodnim ugovorima.

**Članak 12.**

Općinsko vijeće donosi odluku o uspostavljanju suradnje, odnosno o sklapanju sporazuma (ugovora, povelje, memoranduma i sl.) o suradnji s pojedinim jedinicama lokalne i područne (regionalne) samouprave te sadržaju i oblicima te suradnje u skladu sa zakonom i ovim Statutom.

**Članak 13.**

Sporazum o suradnji koji je Općina sklopila s jedinicama lokalne i regionalne samouprave drugih država, dostavlja se tijelu državne uprave nadležnom za lokalnu i područnu (regionalnu) samoupravu na nadzor nad zakonitošću i objavljuje u „Službenim novinama Općine Jelenje“.

**V. SAMOUPRAVNI DJELOKRUG OPĆINE**

**Članak 14.**

Općina je samostalna u odlučivanju u poslovima iz svoga samoupravnog djelokruga u skladu s Ustavom Republike Hrvatske i zakonom.

**Članak 15.**

Općina u samoupravnom djelokrugu obavlja poslove lokalnog značaja kojima se neposredno ostvaruju prava građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

1. uređenje naselja i stanovanje,
2. prostorno i urbanističko planiranje,
3. komunalno gospodarstvo,
4. brigu o djeci,
5. socijalnu skrb,
6. primarnu zdravstvenu zaštitu,
7. odgoj i osnovno obrazovanje,
8. kulturu, tjelesnu kulturu i šport,
9. zaštitu potrošača,
10. zaštitu i unapređenje prirodnog okoliša,
11. protupožarnu zaštitu i civilnu zaštitu,
12. promet na svom području,
13. ostale poslove sukladno posebnim zakonima.

Općina obavlja poslove iz samoupravnog djelokruga sukladno posebnim zakonima kojima se uređuju pojedine djelatnosti iz stavka 1. ovog članka.

**Članak 16.**

Općina može organizirati obavljanje pojedinih poslova iz članka 15. ovog Statuta zajednički s drugom jedinicom lokalne samouprave ili više jedinica lokalne samouprave, osnivanjem zajedničkog tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

Odluku o osnivanju, ustrojstvu i djelokrugu zajedničkog tijela za obavljanje poslova na način propisan u stavku 1. ovog članka donosi Općinsko vijeće, temeljem koje odluke općinski načelnik sklapa sporazum o osnivanju zajedničkog upravnog tijela, kojim se propisuje financiranje, način upravljanja, odgovornost, statusna pitanja službenika i namještenika i druga pitanja od značaja za to tijelo.

**Članak 17.**

Općinsko vijeće može posebnom odlukom pojedine poslove iz samoupravnog djelokruga Općine, čije je obavljanje od šireg interesa za građane na njezinom području prenijeti na Primorsko-goransku županiju, u skladu s ovim Statutom i statutom Primorsko – goranske županije.

Odlukom iz stavka 1. ovog članka utvrđuju se način i uvjeti obavljanja poslova, nadzor te osiguravanje sredstava potrebnih za obavljanje prenijetih poslova.

**VI. NEPOSREDNO SUDJELOVANJE GRAĐANA U ODLUČIVANJU**

**Članak 18.**

Građani mogu neposredno sudjelovati u odlučivanju o lokalnim poslovima putem referenduma i zbora građana, u skladu sa zakonom i ovim Statutom.

**Članak 19.**

Referendum se može raspisati radi odlučivanja o prijedlogu o promjeni Statuta, o prijedlogu općeg akta ili drugog pitanja iz djelokruga Općinskog vijeća, kao i o drugim pitanjima određenim zakonom i ovim Statutom.

Raspisivanje referenduma, temeljem odredaba zakona i ovog Statuta, može predložiti najmanje jedna trećina članova Općinskog vijeća, općinski načelnik i 20% ukupnog broja birača upisanih u popis birača Općine.

Ako je raspisivanje referenduma predložila najmanje jedna trećina članova Općinskog vijeća, odnosno ako je raspisivanje referenduma predložio općinski načelnik, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga. Odluka o raspisivanju referenduma donosi se većinom glasova svih članova Općinskog vijeća.

Ako je raspisivanje referenduma predložilo 20% od ukupnog broja birača u Općini, predsjednik Općinskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga, radi utvrđivanja ispravnosti podnesenog prijedloga, odnosno utvrđivanja je li prijedlog podnesen od potrebnog broja birača i je li referendumsko pitanje sukladno odredbama zakona. Odluku o utvrđenom tijelo državne uprave nadležno za lokalnu i područnu (regionalnu) samoupravu dostavit će Općinskom vijeću. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Općinsko vijeće raspisat će referendum u roku od 30 dana od zaprimanja odluke.

**Članak 20.**

Općinsko vijeće može raspisati savjetodavni referendum o pitanjima iz svog djelokruga.

**Članak 21.**

Odluka o raspisivanju referenduma sadrži naziv tijela koje raspisuje referendum, područje za koje se raspisuje referendum, naziv akta o kojem se odlučuje na referendumu, odnosno naznaku pitanja o kojem će birači odlučivati, obrazloženje akta ili pitanja o kojima se raspisuje referendum, referendumsko pitanje ili pitanja, odnosno jedan ili više prijedloga o kojima će birači odlučivati te dan održavanja referenduma.

**Članak 22.**

Pravo glasovanja na referendumu imaju građani koji imaju prebivalište na području Općine i upisani su u popis birača.

**Članak 23.**

Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.

**Članak 24.**

Postupak provođenja referenduma i odluke donijete na referendumu podliježu nadzoru zakonitosti općih akata, kojeg provodi tijelo državne uprave nadležno za lokalnu i područnu (regionalnu) samoupravu.

**Članak 25.**

Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Općine te raspravljanja o potrebama i interesima građana od lokalnog značenja, u skladu sa zakonom i ovim Statutom.

Zborove građana može sazvati Općinsko vijeće i općinski načelnik radi raspravljanja i izjašnjavanja građana o pitanjima od značenja za Općinu.

Kada zborove građana saziva Općinsko vijeće ili općinski načelnik, zborovi građana sazivaju se za cijelo područje ili za dio područja Općine, pojedina naselja ili dijelove naselja na području Općine.

Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.

Mišljenje dobiveno od zbora građana savjetodavno je za Općinsko vijeće i općinskog načelnika.

**Članak 26.**

Posebnom odlukom Općinskog vijeća uređuje se način sazivanja, rada i odlučivanja na zboru građana u skladu sa zakonom i ovim Statutom.

**Članak 27.**

Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga Općine od lokalnog značaja u skladu sa zakonom i ovim Statutom.

O prijedlogu i peticiji iz stavka 1. ovog članka Općinsko vijeće mora raspravljati ako ga potpisom podrži najmanje 10% od ukupnog broja birača u Općini te dati odgovor podnositeljima najkasnije u roku od tri mjeseca od zaprimanja prijedloga.

Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima Općine.

Način podnošenja prijedloga i peticija, odlučivanja o njima i druga pitanja uređuju se posebnom odlukom Općinskog vijeća u skladu sa zakonom i ovim Statutom

**Članak 28.**

Građani i pravne osobe imaju pravo podnositi predstavke i pritužbe na rad tijela Općine kao i na rad Jedinstvenog upravnog odjela Općine Jelenje te na nepravilan odnos zaposlenih u Jedinstvenom upravnom odjelu Općine Jelenje kada im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe općinski načelnik odnosno pročelnik Jedinstvenog upravnog odjela Općine Jelenje dužan je odgovoriti u roku od 30 dana od dana podnošenja predstavke, odnosno pritužbe.

Predstavke i pritužbe iz stavka 1. ovog članka mogu se podnijeti putem knjige pritužbi, sandučića za predstavke i pritužbe, usmenim izjavljivanjem i elektroničkim putem u skladu s tehničkim mogućnostima Općine.

**VII. TIJELA OPĆINE**

**Članak 29.**

Tijela Općine su Općinsko vijeće i općinski načelnik.

**Članak 30.**

Ovlasti i obveze koje proizlaze iz samoupravnog djelokruga Općine podijeljene su između Općinskog vijeća kao predstavničkog tijela i općinskog načelnika kao izvršnog tijela.

Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća, a izvršni poslovi i zadaće u nadležnosti su općinskog načelnika.

Ako se ne može utvrditi nadležnost prema stavku 2. ovog članka, nadležno je Općinsko vijeće.

**Članak 31.**

Općinski načelnik prisustvuje sjednicama Općinskog vijeća

**1. OPĆINSKO VIJEĆE**

**Članak 32.**

Općinsko vijeće je predstavničko tijelo građana i tijelo lokalne samouprave koje donosi akte u okviru djelokruga Općine te obavlja i druge poslove u skladu sa zakonom i ovim Statutom.

**Članak 33.**

Općinsko vijeće:

1. donosi Statut Općine,
2. donosi Poslovnik o radu Općinskog vijeća,
3. donosi odluke i druge opće akte kojima se uređuju pitanja iz samoupravnog djelokruga Općine,
4. donosi odluku o promjeni granice Općine u skladu sa posebnim zakonom,
5. donosi proračun i odluku o izvršenju proračuna te polugodišnji i godišnji izvještaj o izvršenju proračuna,
6. donosi odluku o privremenom financiranju,
7. bira i razrješuje predsjednika i potpredsjednika Općinskog vijeća,
8. osniva radna tijela Općinskog vijeća te bira i razrješuje članove tih tijela
9. bira, imenuje i razrješuje druge osobe određene zakonom, drugim propisom i ovim Statutom,
10. nadzire ukupno materijalno i financijsko poslovanje Općine,
11. odlučuje o pokroviteljstvu,
12. raspisuje referendum o opozivu općinskog načelnika sukladno zakonu i ovom Statutu,
13. utvrđuje programe razvoja pojedinih djelatnosti i javnih potreba od značaja za Općinu,
14. uređuje ustrojstvo i djelokrug Jedinstvenog upravnog odjela Općine Jelenje,
15. osniva javne ustanove i druge pravne osobe za obavljanje gospodarskih, društvenih, komunalnih i drugih djelatnosti od interesa za Općinu,
16. donosi odluku o uvjetima, načinu i postupku gospodarenja nekretninama u vlasništvu Općine,
17. donosi odluke o potpisivanju sporazuma o suradnji s drugim jedinicama lokalne i područne (regionalne) samouprave,
18. odlučuje o stjecanju i otuđivanju nekretnina i pokretnina te drugom raspolaganju imovinom u slučajevima predviđenim zakonom,
19. donosi prostorne planove i druge dokumente prostornog uređenja,
20. daje prethodne suglasnosti na statute ustanova kojima je osnivač, ako zakonom ili odlukom o osnivanju nije drugačije propisano,
21. donosi odluku o kriterijima za ocjenjivanje službenika i načinu provođenja ocjenjivanja,
22. donosi odluku o javnim priznanjima kojom se uređuju vrste, uvjeti i postupak dodjele javnih priznanja,
23. obavlja i druge poslove koji su zakonom ili drugim propisom stavljeni u djelokrug Općinskog vijeća.

U slučaju iz stavka 1. točke 18. ovoga članka općinski načelnik može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom. Ako je taj iznos veći od 132.722,81 eura, općinski načelnik, može odlučivati najviše do 132.722,81 eura, a ako je taj iznos manji od 9.290,60 eura, tada može odlučivati najviše do 9.290,60 eura.

O stjecanju i otuđivanju nekretnina i pokretnina te drugom raspolaganju imovinom većom od vrijednosti utvrđenih stavkom 2. ovoga članka odlučuje Vijeće.

**Članak 34.**

Općinsko vijeće ima 13 članova odnosno vijećnika.

Općinsko vijeće smatra se konstituiranim izborom predsjednika na prvoj sjednici na kojoj je nazočna većina članova Općinskog vijeća.

Općinsko vijeće ima predsjednika i potpredsjednika, a biraju se većinom glasova svih članova Općinskog vijeća.

Dužnost predsjednika i potpredsjednika vijeća je počasna i za njezino obavljanje obnašatelji dužnosti ne primaju plaću. Predsjednik i potpredsjednik imaju pravo na naknadu sukladno posebnoj odluci Općinskog vijeća.

Prijedlog za izbor predsjednika i potpredsjednika može dati Odbor za izbor i imenovanja, kao i najmanje četiri člana Općinskog vijeća.

**Članak 35.**

Predsjednik Općinskog vijeća:

1. predstavlja Općinsko vijeće,
2. saziva sjednice, predlaže dnevni red te predsjeda sjednicama Općinskog vijeća,
3. upućuje prijedloge ovlaštenih predlagatelja u propisani postupak,
4. brine o postupku donošenja odluka i općih akata,
5. održava red na sjednicama Općinskog vijeća,
6. usklađuje rad radnih tijela,
7. potpisuje odluke i akte koje donosi Općinsko vijeće,
8. brine o suradnji Općinskog vijeća i općinskog načelnika,
9. brine o zaštiti prava članova Vijeća,
10. obavlja i druge poslove određene zakonom i Poslovnikom Općinskog vijeća.

Predsjednika Općinskog vijeća u slučaju spriječenosti ili odsutnosti, zamjenjuje potpredsjednik na način utvrđen poslovnikom Općinskog vijeća.

**Članak 36.**

Predsjednik Općinskog vijeća saziva sjednice Općinskog vijeća po potrebi, a najmanje jednom u tri mjeseca.

Predsjednik Općinskog vijeća dužan je sazvati sjednicu na obrazloženi zahtjev najmanje jedne trećine članova Vijeća u roku od 15 dana od zaprimanja zahtjeva.

Ako predsjednik Općinskog vijeća ne sazove sjednicu u roku iz stavka 2. ovog članka, na obrazloženi zahtjev najmanje jedne trećine članova Vijeća Općinskog vijeća, sjednicu će sazvati općinski načelnik u roku od 8 dana.

Sjednica Općinskog vijeća sazvana sukladno odredbama stavaka 1., 2. i 3. ovog članka mora se održati u roku od 15 dana od dana sazivanja.

**Članak 37.**

Općinsko vijeće odlučuje većinom glasova, ako je na sjednici nazočna većina članova Općinskog vijeća.

Statut, poslovnik, proračun i godišnji izvještaj o izvršenju proračuna, odluka o raspisivanju referenduma te o izboru i razrješenju predsjednika i potpredsjednika Općinskog vijeća donose se većinom glasova svih članova Općinskog vijeća.

Odluku o raspisivanju referenduma za opoziv općinskog načelnika koju je predložilo 2/3 članova Općinskog vijeća, Općinsko vijeće donosi dvotrećinskom većinom glasova svih članova Općinskog vijeća.

Poslovnikom Općinskog vijeća mogu se odrediti i druga pitanja o kojima se odlučuje većinom glasova svih članova.

**Članak 38.**

Općinsko vijeće može donijeti akt po hitnom postupku ako je to nužno radi sprečavanja ili uklanjanja štete odnosno ako bi ne donošenje takve odluke u određenom roku imalo štetne posljedice ili ako to zahtijevaju drugi opravdani razlozi.

Razloge za hitnost postupka dužan je obrazložiti predlagatelj akta.

Ako prijedlog za donošenje akta po hitnom postupku podnosi član Općinskog vijeća, prijedlog moraju svojim potpisom podržati još najmanje četiri člana Općinskog vijeća.

Općinsko vijeće najprije glasuje o opravdanosti prijedloga za hitni postupak, a zatim se raspravlja i odlučuje o aktu.

**Članak 39.**

Poslovnikom Općinskog vijeća detaljnije se uređuje način konstituiranja vijeća, sazivanja, rad i tijek sjednice, ostvarivanje prava, obveza i odgovornosti članova Vijeća, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama te druga pitanja od značaja za rad Općinskog vijeća.

**Članak 40.**

Članovi Općinskog vijeća dužnost obavljaju počasno i za to ne primaju plaću.

Članovi Općinskog vijeća imaju pravo na naknadu u skladu s posebnom odlukom Općinskog vijeća.

Članovi Općinskog vijeća nemaju obvezujući mandat i ne mogu biti opozvani.

**Članak 41.**

Član Vijeća ima prava i dužnosti:

1. sudjelovati na sjednicama Općinskog vijeća,
2. raspravljati i glasovati o svakom pitanju koje je na dnevnom redu sjednice Općinskog vijeća,
3. predlagati Općinskom vijeću donošenje akata, podnositi prijedloge akata i podnositi amandmane na prijedloge akata,
4. postavljati pitanja iz djelokruga rada Općinskog vijeća,
5. postavljati pitanja općinskom načelniku,
6. sudjelovati na sjednicama radnih tijela Općinskog vijeća i na njima raspravljati, a u radnim tijelima kojih je član i glasovati,
7. prihvatiti se članstva u najviše dva radna tijela u koje ga izabere Općinsko vijeće,
8. tražiti i dobiti podatke potrebne za obavljanje dužnosti članova Vijeća, od tijela Općine, te u svezi s tim koristiti njihove stručne i tehničke usluge,
9. uvid u registar birača za vrijeme dok obavlja dužnost.

Član Vijeća ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stavova na sjednicama Općinskog vijeća.

Član Vijeća je dužan čuvati tajnost podataka, koji su kao tajni određeni u skladu s pozitivnim propisima, za koje sazna za vrijeme obnašanja dužnosti članova Vijeća.

Član Vijeća ima i druga prava i dužnosti utvrđena odredbama zakona, ovog Statuta i Poslovnika Općinskog vijeća.

* 1. **RADNA TIJELA OPĆINSKOG VIJEĆA**

**Članak 42.**

Općinsko vijeće osniva radna tijela radi proučavanja i razmatranja pojedinih pitanja te pripreme i prijedloga odluka i općih akata Općinskog vijeća, kao i davanja mišljenja i prijedloga u svezi drugih pitanja koja su na dnevnom redu sjednica Općinskog vijeća.

Općinsko vijeće može osnovati stalna ili povremena radna tijela.

**Članak 43.**

Stalna radna tijela Općinskog vijeća su:

1. Mandatna komisija

2. Odbor za izbor i imenovanje

3. Odbor za statutarno-pravna pitanja

4. Odbor za prostorno i urbanističko planiranje, uređenje naselja i stanovanja, zaštitu i unapređenje prirodnog okoliša

5. Odbor za proračun i financije

6. Odbor za zdravstvenu zaštitu i socijalnu skrb, brigu o djeci

7. Odbor za šport

8. Odbor za kulturu, odgoj i cjeloživotno obrazovanje

9. Odbor za strateški razvoj, gospodarstvo, poduzetništvo, zaštitu potrošača i EU fondove

10. Odbor za brigu o hrvatskim braniteljima, obiteljima poginulih, umrlih i nestalih hrvatskih branitelja

Osim stalnih radnih tijela iz stavka 1. ovog članka, Općinsko vijeće može, posebnom odlukom osnovati i druga stalna radna tijela kao i druga povremena radna tijela radi proučavanja i razmatranja drugih pitanja iz djelokruga Općinskog vijeća, pripreme prijedloga odluka i drugih akata te davanja mišljenja i prijedloga u svezi pitanja koja su na dnevnom redu Općinskog vijeća.

Sastav, broj članova, djelokrug i način rada radnih tijela utvrđuje se Poslovnikom Općinskog vijeća ili posebnim odlukama.

**Članak 44.**

U cilju aktivnog uključivanja u javni život Općine, Općinsko vijeće osniva Savjet mladih Općine Jelenje, kao svoje savjetodavno tijelo.

Osnivanje, djelokrug rada, postupak izbora članova te druga pitanja od značaja za rad Savjeta mladih Općine Jelenje uređuje se posebnom odlukom Općinskog vijeća.

**2. OPĆINSKI NAČELNIK**

**Članak 45.**

Općinski načelnik zastupa Općinu i nositelj je izvršne vlasti Općine.

**Članak 46.**

U obavljaju izvršne vlasti općinski načelnik:

1. priprema prijedloge općih akata koje donosi Općinsko vijeće,
2. izvršava ili osigurava izvršavanje općih akata Općinskog vijeća,
3. donosi opće i pojedinačne akte kada je na to ovlašten propisima,
4. daje mišljenje o prijedlozima akata koje Općinskom vijeću podnose drugi ovlašteni predlagatelji,
5. predlaže Općinskom vijeću donošenje proračuna, odluke o izvršavanju proračuna te polugodišnjeg i godišnjeg izvještaja o izvršenju proračuna,
6. odgovoran je za planiranje i izvršavanje proračuna,
7. upravlja nekretninama i pokretninama u vlasništvu Općine, kao i prihodima i rashodima Općine u skladu sa zakonom i ovim Statutom,
8. odlučuje o stjecanju i otuđivanju pokretnina i nekretnina i drugom raspolaganju imovinom Općine pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom. Ako je taj iznos veći od 132.722,81 eura, općinski načelnik, može odlučivati najviše do 132.722,81 eura, a ako je taj iznos manji od 9.290,60 eura, tada može odlučivati najviše do 9.290,60 eura,
9. usmjerava djelovanje Jedinstvenog upravnog odjela Općine Jelenje u obavljanju poslova iz njegovog samoupravnog djelokruga te obavlja nadzor nad zakonitošću njegovog rada,
10. imenuje i razrješava pročelnika Jedinstvenog upravnog odjela Općine Jelenje,
11. donosi pravilnik o unutarnjem redu za Jedinstveni upravni odjel Općine Jelenje,
12. imenuje i razrješava predstavnike Općine u tijelima javnih ustanova i drugih pravnih osoba i trgovačkih društava kojima je Općina osnivač odnosno u kojima ima dionice ili udjele u vlasništvu, ako posebnim zakonom nije drugačije određeno,
13. odgovara za zakonitost rada Jedinstvenog upravnog odjela Općine Jelenje,
14. podnosi Općinskom vijeću odgovarajuća izvješća,
15. zaključuje ugovore i druge pravne poslove u skladu sa zakonom i drugim propisima,
16. predlaže Općinskom vijeću donošenje odluke o privremenom financiranju,
17. predlaže odluku o financiranju nužnih rashoda i izdataka,
18. obavlja druge poslove koji su mu stavljeni u nadležnost zakonom, ovim Statutom, općim aktima Općine ili drugim propisima.

Općinski načelnik dužan je odluku o imenovanju i razrješenju iz stavka 1. točka 12. objaviti u prvom broju Službenih novina Općine Jelenje koji slijedi nakon donošenja navedene odluke.

**Članak 47.**

Općinski načelnik dužan je dva puta godišnje Općinskom vijeću podnositi polugodišnja izvješća o svom radu i to polugodišnje izvješće do 31. ožujka tekuće godine za razdoblje srpanj – prosinac prethodne godine i do 15. rujna za razdoblje siječanj – lipanj tekuće godine.

**Članak 48.**

Općinsko vijeće može, pored izvješća iz članka 47. ovog Statuta, od Općinskog načelnika tražiti izvješće o pojedinim pitanjima iz njegovog djelokruga.

Općinski načelnik podnosi izvješće po zahtjevu iz stavka 1. ovog članka u roku od 30 dana od dana primitka zahtjeva. Ako jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

Općinsko vijeće ne može zahtijevati od općinskog načelnika izvješće o istom ili bitno podudarnom pitanju prije proteka roka od 6 mjeseci od ranije podnesenog izvješća o istom pitanju.

**Članak 49.**

Općinski načelnik u obavljanju poslova iz samoupravnog djelokruga Općine ima pravo obustaviti od primjene opći akt Općinskog vijeća.

Ako ocijeni da je aktom iz stavka 1. ovog članka povrijeđen zakon ili drugi propis, općinski načelnik donijet će odluku o obustavi općeg akta u roku od 8 dana od dana donošenja općeg akta te zatražiti od Općinskog vijeća da, u roku od 8 dana od donošenja odluke o obustavi, otkloni uočene nedostatke.

Ako Općinsko vijeće ne otkloni uočene nedostatke, općinski načelnik dužan je bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akata.

**Članak 50.**

Ako za trajanja mandata Općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.

Odluku o imenovanju privremenog zamjenika iz reda članova Općinskog vijeća, općinski načelnik može promijeniti tijekom mandata.

O okolnostima iz stavka 1. i 2. ovoga članka općinski načelnik ili pročelnik Jedinstvenog upravnog odjela Općine Jelenje dužan je obavijestiti predsjednika Općinskog vijeća odmah po nastanku tih okolnosti.

**Članak 51.**

Privremeni zamjenik iz članka 50. ovog Statuta, ovlašten je obavljati samo redovne i nužne poslove kako bi se osiguralo nesmetano funkcioniranje Općine.

Privremeni zamjenik za vrijeme zamjenjivanja općinskog načelnika, ostvaruje prava općinskog načelnika.

**Članak 52.**

Općinski načelnik odlučit će hoće li dužnost na koju je izabran obavljati profesionalno.

Općinski načelnik dužan je u roku od 8 dana od dana stupanja na dužnost dostaviti pisanu obavijest Jedinstvenom upravnom odjelu Općine Jelenje o tome na koji način će obnašati dužnost.

Općinski načelnik koji nije postupio na način propisan stavkom 2. ovoga članka smatra se da dužnost obavlja volonterski.

Općinski načelnik može promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti Jedinstvenom upravnom odjelu Općine Jelenje.

Ako u obavijesti iz stavka 4. ovoga članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.

Općinski načelnik koji dužnost obavlja volonterski ne može promijeniti način obavljanja dužnosti u godini održavanja redovnih lokalnih izbora.

**Članak 53.**

Općinskom načelniku mandat prestaje po sili zakona:

- ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku,

- ako mu je pravomoćnom sudskom odlukom oduzeta poslovna sposobnost, danom pravomoćnosti sudske odluke o oduzimanju poslovne sposobnosti,

- ako je pravomoćnom sudskom presudom osuđen na bezuvjetnu kaznu zatvora u trajanju dužem od jednog mjeseca, danom pravomoćnosti sudske presude,

- ako mu prestane prebivalište na području Općine, danom prestanka prebivališta,

- ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo,

- smrću.

O nastupu nekog od razloga iz stavka 1. ovog članka, pročelnik Jedinstvenog upravnog odjela Općine Jelenje dužan je u roku od 8 dana obavijestiti Vladu Republike Hrvatske.

**Članak 54.**

Općinski načelnik može se opozvati putem referenduma.

Prijedlog za raspisivanje referenduma radi opoziva općinskog načelnika može predložiti najmanje 20% ukupnog broja birača upisanih u popis birača Općine i 2/3 članova Općinskog vijeća.

Ako je prijedlog za raspisivanje referenduma o opozivu općinskog načelnika predložilo 20% ukupnog broja birača upisanih u popis birača Općine, Općinsko vijeće raspisat će referendum o opozivu općinskog načelnika u skladu s odredbama Zakona o lokalnoj i područnoj (regionalnoj) samoupravi i zakona kojim se uređuje raspisivanje referenduma, u dijelu koji se odnosi na utvrđivanje je li prijedlog podnesen od potrebnog broja birača.

Ako je raspisivanje referenduma za opoziv predložilo 2/3 članova Općinskog vijeća, odluku o raspisivanju referenduma za opoziv općinskog načelnika, Općinsko vijeće donosi dvotrećinskom većinom glasova svih članova Općinskog vijeća.

**Članak 55.**

Odluka o opozivu općinskog načelnika donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača u Općini.

**Članak 56.**

Referendum za opoziv općinskog načelnika ne smije se raspisati prije proteka roka od šest mjeseci od održanih izbora ni ranijeg održanog referenduma za opoziv, kao ni u godini u kojoj se održavaju redovni izbori za općinskog načelnika.

**2.1. RADNA TIJELA OPĆINSKOG NAČELNIKA**

**Članak 57.**

Općinski načelnik može osnovati stalna ili povremena radna tijela, u savjetodavne ili operativne svrhe odnosno u svrhu koordinacije poslova te rješavanja i proučavanja pojedinih pitanja odnosno zadataka iz samoupravnog djelokruga Općine.

Stalno radno tijelo je Savjet načelnika.

Sastav, broj članova, djelokrug i način rada radnih tijela utvrđuje općinski načelnik posebnom odlukom.

**VIII. JEDINSTVENI UPRAVNI ODJEL**

**Članak 58.**

Za obavljanje poslova iz samoupravnog djelokruga Općine, utvrđenih zakonom i ovim Statutom, te obavljanje poslova državne uprave koji su zakonom povjereni Općini, ustrojava se Jedinstveni upravni odjel Općine Jelenje.

Ustrojstvo i djelokrug Jedinstvenog upravnog odjela Općine Jelenje uređuje se posebnom odlukom Općinskog vijeća.

Jedinstvenim upravnim odjelom Općine Jelenje upravlja pročelnik, kojeg na temelju javnog natječaja imenuje općinski načelnik.

Općinski načelnik može razriješiti pročelnika u slučajevima određenim zakonom.

**Članak 59.**

Upravne, stručne i ostale poslove u Jedinstvenom upravnom odjelu Općine Jelenje obavljaju službenici i namještenici.

Službenici obavljaju upravne i stručne poslove iz djelokruga Jedinstvenog upravnog odjela Općine Jelenje, a namještenici obavljaju prateće i pomoćne poslove.

Prava, obveze i odgovornosti kao i druga pitanja od značenja za rad službenika i namještenika u Jedinstvenom upravnom odjelu uređena su posebnim zakonom.

**Članak 60.**

Pročelnik Jedinstvenog upravnog odjela odgovoran je za vlastiti rad i rad službenika u upravnom tijelu ili ustrojstvenoj jedinici kojom upravlja.

Službenik je dužan izvršavati naloge pročelnika Jedinstvenog upravnog odjela i nadređenog službenika koji se odnose na službu te bez posebnog naloga obavljati poslove, odnosno zadatke radnog mjesta na koje je raspoređen.

**IX. JAVNE SLUŽBE**

**Članak 61.**

Općina u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.

**Članak 62.**

Općina osigurava obavljanje djelatnosti iz članka 61. ovog Statuta osnivanjem trgovačkih društva, javnih ustanova, drugih pravnih osoba i vlastitih pogona.

Obavljanje određenih djelatnosti Općina može povjeriti drugim pravnim i fizičkim osobama temeljem ugovora o koncesiji.

**X. MJESNA SAMOUPRAVA**

**Članak 63.**

Na području Općine mogu se osnivati mjesni odbori, kao oblici mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima.

Mjesni odbori mogu se osnivati za dijelove naselja koji čine zasebnu razgraničenu cjelinu, na način i po postupku propisanom zakonom, ovim Statutom i posebnom odlukom Općinskog vijeća, kojom se detaljnije uređuje postupak i način izbora tijela mjesnog odbora.

Mjesni odbor je pravna osoba.

**Članak 64.**

Inicijativu i prijedlog za osnivanje mjesnog odbora može dati 10% građana upisanih u popis birača za područje za koje se predlaže osnivanje mjesnog odbora, članovi Općinskog vijeća, udruge sa sjedištem na području Općine te općinski načelnik.

U slučaju da prijedlog iz stavka 1. ovog članka, daju građani ili udruge, prijedlog se dostavlja u pisanom obliku općinskom načelniku.

**Članak 65.**

Općinski načelnik u roku od 15 dana od dana primitka prijedloga iz članka 64. ovog Statuta, utvrđuje da li je prijedlog podnesen na način i po postupku utvrđenim zakonom i ovim Statutom.

Ako općinski načelnik utvrdi da prijedlog nije podnesen na propisani način i po propisanom postupku, obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.

Pravovaljani prijedlog općinski načelnik upućuje Općinskom vijeću, koje je dužno izjasniti se o prijedlogu u roku od 60 dana od prijema prijedloga.

**Članak 66.**

U prijedlogu za osnivanje mjesnog odbora navode se podaci o predlagatelju, području i granicama mjesnog odbora, sjedište mjesnog odbora, osnove pravila mjesnog odbora te zadaci i izvori financiranja mjesnog odbora.

**XI. IMOVINA I FINANCIRANJE OPĆINE**

**Članak 67.**

Imovinu Općine čine sve pokretne i nepokretne stvari te imovinska prava koja pripadaju Općini.

Imovinom Općine upravljaju općinski načelnik i Općinsko vijeće, pažnjom dobrog gospodara.

**Članak 68.**

Općina ostvaruje prihode kojima u okviru svoga samoupravnog djelokruga slobodno raspolaže.

Prihodi Općine moraju biti razmjerni s poslovima koje obavljaju njena tijela u skladu sa zakonom.

**Članak 69.**

Prihodi Općine su:

1. općinski porezi, prirez, naknade, doprinosi i pristojbe,

2. prihodi od stvari u vlasništvu Općine i imovinska prava,

3. prihodi od trgovačkih društava i drugih pravnih osoba u vlasništvu Općine, odnosno u kojima ima udio ili dionice,

4. prihodi od naknada za koncesije,

5. novčane kazne i oduzeta imovinska korist za prekršaje koje Općina propiše u skladu sa zakonom,

6. udio u zajedničkim porezima,

7. sredstva pomoći Republike Hrvatske predviđena u državnom proračunu,

8. drugi prihodi određeni zakonom.

**Članak 70.**

Procjena godišnjih prihoda i primitaka te utvrđeni iznosi izdataka i drugih plaćanja Općine iskazuju se u proračunu Općine.

Svi prihodi i primici proračuna moraju biti raspoređeni u proračunu i iskazni po izvorima iz kojih potječu.

Svi rashodi i izdaci proračuna moraju biti utvrđeni u proračunu i uravnoteženi s prihodima i primicima.

**Članak 71.**

Proračun Općine i odluka o izvršenju proračuna donose se za proračunsku godinu i vrijede za godinu za koju su doneseni.

Proračunska godina je razdoblje od dvanaest mjeseci koje počinje 1. siječnja, a završava 31. prosinca.

**Članak 72.**

Ukupno materijalno i financijsko poslovanje Općine nadzire Općinsko vijeće.

Ministarstvo financija, odnosno drugo zakonom određeno tijelo, nadzire zakonitost materijalnog i financijskog poslovanja jedinica lokalne samouprave i jedinica područne (regionalne) samouprave.

Informacije o trošenju proračunskih sredstava objavljuju se na mrežnim stranicama tako da su iste lako dostupne i pretražive, a u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva nadležnog za financije.

**XII. AKTI OPĆINE**

**Članak 73.**

Općinsko vijeće u svom samoupravnom djelokrugu donosi odluke i druge opće akte, u skladu sa ovim statutom.

Opći akti mogu biti statut, poslovnici, pravilnici, odluke, smjernice, napuci, akti planiranja, planovi, opće upute, zaključci, programi rada i dr.

Prije nego što stupi na snagu opći akt obavezno se objavljuje Službenim novinama Općine Jelenje.

Općinsko vijeće donosi rješenja i druge pojedinačne akte, kada, u skladu sa zakonom, rješava o pravima, obvezama i pravnim interesima fizičkih i pravnih osoba.

**Članak 74.**

Općinski načelnik u poslovima iz svog djelokruga donosi odluke, zaključke, pravilnike te druge opće akte kada je za to ovlašten zakonom ili općim aktom Općinskog vijeća.

Općinski načelnik donosi rješenja i druge pojedinačne akte, kada, u skladu sa zakonom, rješava o pravima, obvezama i pravnim interesima fizičkih i pravnih osoba.

**Članak 75.**

Jedinstveni upravni odjel Općine Jelenje u izvršavanju općih akata Općinskog vijeća donosi pojedinačne akte kojima rješava o pravima, obvezama i pravnim interesima fizičkih i pravnih osoba (upravne stvari).

Jedinstveni upravni odjel Općine Jelenje u obavljanju povjerenih poslova državne uprave rješava u upravnim stvarima u prvom stupnju.

Protiv pojedinačnih akata iz stavka 1. ovog članka koje donosi Jedinstveni upravni odjel Općine Jelenje može se izjaviti žalba nadležnom upravnom tijelu Primorsko - goranske županije.

Protiv pojedinačnih akata iz stavka 2. ovoga članka koje donosi Jedinstveni upravni odjel Općine Jelenje u obavljanju povjerenih poslova državne uprave može se izjaviti žalba nadležnom tijelu državne uprave u skladu s posebnim zakonom kojim se uređuje pojedino upravno područje.

Na donošenje akata iz ovoga članka primjenjuju se odredbe Zakona o općem upravnom postupku.

Protiv pojedinačnih akata iz ovoga članka može se pokrenuti upravni spor sukladno odredbama Zakona o upravnim sporovima.

Odredbe ovoga članka odnose se i na pojedinačne akte koje donose pravne osobe kojima je odlukom Općinskog vijeća, u skladu sa zakonom, povjereno obavljanje javnih ovlasti u poslovima iz samoupravnog djelokruga Općine.

**Članak 76.**

Protiv pojedinačnih akata Općinskog vijeća i općinskog načelnika kojima se rješava o pravima, obvezama i pravnim interesima fizičkih i pravnih osoba, ako posebnim zakonom nije drugačije propisano, ne može se izjaviti žalba, već se može pokrenuti upravni spor.

**Članak 77.**

Nadzor zakonitosti pojedinačnih neupravnih akata koje u samoupravnom djelokrugu donosi Općinsko vijeće i općinski načelnik obavljaju nadležna tijela državne uprave, svako u svojem djelokrugu, sukladno posebnom zakonu.

Predsjednik Općinskog vijeća dužan je dostaviti statut, poslovnik, proračun ili drugi opći akt nadležnom tijelu državne uprave u čijem je djelokrugu opći akt zajedno s izvatkom iz zapisnika koji se odnosi na postupak donošenja općeg akta propisan statutom i poslovnikom, u roku od 15 dana od dana donošenja općeg akta.

**Članak 78.**

Opći akti se prije nego što stupe na snagu, objavljuju u “Službenim novinama Općine Jelenje”.

Opći akti stupaju na snagu najranije osmog dana od dana objave. Iznimno, općim se aktom može iz osobito opravdanih razloga odrediti da stupa na snagu prvog dana od dana objave.

Opći akti ne mogu imati povratno djelovanje.

**XIII. PRAVA NACIONALNIH MANJINA**

**Članak 79.**

Vijeća i predstavnici nacionalnih manjina u Općini imaju pravo:

-predlagati tijelima Općine mjere za unapređivanje položaja nacionalnih manjina u Općini, uključujući davanje prijedloga općih akata kojima se uređuju pitanja od značaja za nacionalnu manjinu,

-isticati kandidate za dužnosti u tijelima Općine,

-biti obaviješteni o svakom pitanju o kome će raspravljati Općinsko vijeće i radno tijelo Općinskog vijeća, a tiče se položaja nacionalne manjine.

Način, rokovi i postupak ostvarivanja prava iz stavka 1. uredit će se Poslovnikom Općinskog vijeća.

**Članak 80.**

Općinski načelnik je dužan u pripremi prijedloga općih akata od vijeća nacionalnih manjina, odnosno predstavnika nacionalnih manjina izabranih za područje Općine, zatražiti mišljenje i prijedloge o odredbama kojima se uređuju prava i slobode nacionalnih manjina.

**Članak 81.**

Na području općine Jelenje pripadnici nacionalnih manjina imaju pravo koristiti i isticati simbole i zastave nacionalne manjine.

Zastava nacionalne manjine može se uz zastavu Republike Hrvatske i zastavu Općine Jelenje isticati na zgradama u kojima predstavnik nacionalne manjine, Vijeće nacionalne manjine ili pravna osoba osnovana radi promicanja prava i interesa nacionalne manjine ima sjedište, a u svečanim prigodama značajnim za nacionalnu manjinu i na drugom mjestu na kojem se ta svečanost organizira.

**Članak 82.**

Vijeća i predstavnici nacionalnih manjina mogu u službene svrhe upotrebljavati i druge simbole i znamenja svoje nacionalne manjine i to:

-u sastavu svojih pečata i žigova

-u natpisnim pločama na poslovnim zgradama u kojima imaju sjedište te u službenim i svečanim prostorijama

-u zaglavljima službenih akata koje donose.

**Članak 83.**

U svečanim prigodama važnim za nacionalnu manjinu može se izvoditi himna i/ili svečana pjesma nacionalne manjine.

Prije izvođenja himne i/ili svečane pjesme nacionalne manjine, obvezatno se izvodi himna Republike Hrvatske.

**Članak 84.**

Općina, u skladu s mogućnostima financijski pomaže rad kulturnih i drugih udruga koje osnivaju pripadnici nacionalnih manjina, radi očuvanja nacionalnog i kulturnog identiteta.

Općina osigurava sredstva za rad vijeća nacionalnih manjina i predstavnika nacionalnih manjina.

**XIV. JAVNOST RADA**

**Članak 85.**

Rad Općinskog vijeća, općinskog načelnika i Jedinstvenog upravnog odjela Općine Jelenje je javan.

Predstavnici udruga građana, građani i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

**Članak 86.**

Javnost rada Općinskog vijeća osigurava se:

- javnim održavanjem sjednica,

- izvještavanjem i napisima u tisku i drugim oblicima javnog priopćavanja,

- objavljivanjem općih akata i drugih akata u Službenim novinama Općine Jelenje i na mrežnim stranicama Općine.

**Članak 87.**

Javnost rada općinskog načelnika osigurava se:

- održavanjem konferencija za medije,

- izvještavanjem i napisima u tisku i drugim oblicima javnog priopćavanja,

- objavljivanjem općih akata i drugih akata u Službenim novinama Općine Jelenje i na mrežnim stranicama Općine.

**Članak 88.**

Javnost rada Jedinstvenog upravnog odjela Općine Jelenje osigurava se izvještavanjem, napisima u tisku i objavama na mrežnim stranicama Općine.

**Članak 89.**

Uvid u dokumentaciju i arhivsku građu Općine te druge materijale u vezi s radom Općine omogućit će se svim pravnim i fizičkim osobama na temelju njihovog zahtjeva sukladno zakonu i općim aktima Općine.

**XV. PRIJELAZNE I ZAVRŠNE ODREDBE**

**Članak 90.**

Odluke i drugi opći akti doneseni na temelju Statuta Općine i zakona, uskladit će se s odredbama ovog Statuta i zakona kojim se uređuje pojedino područje u zakonom propisanom roku.

**Članak 91.**

Prijedlog za promjenu Statuta može podnijeti 1/3 članova Općinskog vijeća, općinski načelnik i Odbor za statutarno pravna pitanja.

Prijedlog iz stavka 1. ovog članka mora biti obrazložen, a podnosi se predsjedniku Općinskog vijeća.

O promjeni Statuta Općinsko vijeće odlučuje većinom glasova svih članova Općinskog vijeća.

**Članak 92.**

Stupanjem na snagu ovog Statuta prestaje važiti Statut Općine Jelenje („Službene novine Primorsko-goranske županije“ broj 33/09, 13/13, 6/16 i 17/17 i „Službene novine Općine Jelenje“ broj 5/18, 11/18, 29/20, 39/21, 43/21-pročišćeni tekst).

**Članak 93.**

Ovaj Statut stupa na snagu osmog dana od dana objave u „Službenim novinama Općine Jelenje”

KLASA: 024-04/23-01/5

URBROJ: 2170-20-03-03/09-23-8

U Dražicama 6. srpnja 2023.

OPĆINSKO VIJEĆE OPĆINE JELENJE

 PREDSJEDNICA

 Izabela Nemaz